b"\n_START_ARTICLE_\nProtestsang\n_START_PARAGRAPH_\nProtestsang er sang som er assosiert med en bevegelse for solidaritet, sosial endring og bevissthet, og inng\xc3\xa5r s\xc3\xa5ledes i en bredere kategori av aktuelle sanger (eller sanger knyttet til samtidige hendelser). Det kan v\xc3\xa6re folkemusikk, visesang, klassisk eller kommersiell i sjangeren. Blant de sosiale bevegelser som har blitt knyttet til en kanon av sanger er abolisjonisme (opphevelse av slaveriet), stemmerett for kvinner, kvinnesak, arbeiderbevegelsen, borgerrettighetsbevegelsen, antikrigsbevegelsen, dyrerettigheter, vegetarianisme, og milj\xc3\xb8bevegelsen._NEWLINE_S\xc3\xa6rlig var motstanden mot Vietnamkrigen p\xc3\xa5 1960-tallet en katalysator for fremkomsten av mange protestsanger over hele verden. I denne sammenheng ble sangen \xc2\xabOhio\xc2\xbb, skrevet av Neil Young som reaksjon p\xc3\xa5 skytingen p\xc3\xa5 Kent State University et tidlig uttrykk for dette._NEWLINE_En annen mer lokal begivenhet i Norge p\xc3\xa5 begynnelsen av 1970-tallet som f\xc3\xb8rte til protestsanger var radikaliseringen i forbindelsen med folkeavstemningen til EF i 1972. Mange protestsanger framf\xc3\xb8res til enkle arrangement, som akustisk gitar og munnspill, ofte av n\xc3\xb8dvendighet for \xc3\xa5 v\xc3\xa6re der hvor folk er._NEWLINE_Eksempler p\xc3\xa5 protestsangere er blant andre Joe Hill, Joan Baez, Bob Dylan, Woody Guthrie, Jean Ferrat, Renaud Sechan, Llu\xc3\xads Llach, Manu Chao, John Lennon og Billy Bragg. I de nordiske landene finnes blant andre Mikael Wiehe og Bj\xc3\xb6rn Afzelius i Sverige, R\xc3\xb8de Mor, Sebastian og C\xc3\xa6sar i Danmark, og Lars Klevstrand, Birgitte Grimstad og Jack Berntsen i Norge._NEWLINE_Protestsanger er ofte situasjonsbetinget ved \xc3\xa5 v\xc3\xa6re assosiert med en sosial bevegelse via kontekst. Eksempelvis har sangen \xc2\xabGoodnight, Irene\xc2\xbb, en amerikansk folkemelodi som f\xc3\xb8rst ble innspilt av bluessangeren Huddie 'Lead Belly' Ledbetter i 1932, f\xc3\xa5tt et preg av protestsang ettersom den ble sunget av Lead Belly, en svart domfelt og en sosial utst\xc3\xb8tt, selv om den p\xc3\xa5 overflaten er en kj\xc3\xa6rlighetssang. Protestsanger kan v\xc3\xa6re abstrakte og i mer generelle vendinger uttrykke motstand til urettferdighet, og st\xc3\xb8tte fred, eller fri tanke og ytringsfrihet, men publikum vet vanligvis hva det refererer til. Beethovens Ode til gleden, en sang som fremmer sin st\xc3\xb8tte til alminnelig brorskap, er en sang av denne typen. Den er komponert til et dikt fra 1759 av Friedrich Schiller som feiret feiringen av kontinuum av levende vesener (som er forent i deres egenskap av f\xc3\xb8le smerte og glede, og derav ogs\xc3\xa5 empati), og hvor Beethoven selv la til tekstlinjen om at alle mennesker er br\xc3\xb8dre. Sanger som st\xc3\xb8tter status quo eller vil bevare det best\xc3\xa5ende kvalifiserer ikke som protestsanger._NEWLINE_Tekstene i protestsanger har et betydelig kognitivt innhold. Arbeiderbevegelsemusikalen Pins and Needles (1937) har behendig oppsummert definisjonen av en protestsang i sangen \xc2\xabSing Me a Song of Social Significance\xc2\xbb av Harold Rome. Phil Ochs forklarte det som \xc2\xabEn protestsang er en sang som er s\xc3\xa5 spesifikk at du ikke kan misforst\xc3\xa5 det for sludder\xc2\xbb._NEWLINE_Et eksempel p\xc3\xa5 en aktuell sang fra 1700-tallet som hadde til hensikt \xc3\xa5 v\xc3\xa6re en feministisk protestsang er \xc2\xabRights of Woman\xc2\xbb (1795), sunget til melodien \xc2\xabGod Save the King\xc2\xbb, skrevet anonymt av \xc2\xabA Lady\xc2\xbb, og publisert i Philadelphia Minerva den 17. oktober 1795. Det er imidlertid ingen bevis for at den noen gang ble sunget som en sang for en sosial bevegelse. Et nyere eksempel p\xc3\xa5 en aktuell sang som fremmet seksuell frigj\xc3\xb8ring er \xc2\xabSexo\xc2\xbb (1985) av Los Prisioneros fra Chile."